سرح بافكارو و قال :"" واش كاتقدري تفسري حبك لوالديك ؟ هكاك حبي لديك المخلوقة .. انا لي قدامك دابا بصحتي و كامل مكمول الحمد الله .. عانيت بسنين طويلة من مرض ابيضاض الدم .. سرطان الدم .. كان حارمني من الحياة .. من احلامي في الرياضة.. لا والديا و لا خوتي كانو قادرين يعتقوني .. فالوقت لي فقدت الامل و بدات كاتدخلني الموت .. جات واحد الملاك فيديها حياة .. وهباتها ليا و هربات .. *سكت شوية و كمل * خويا الصغير مارضاش نموت هكا و نمشي بهاد البساطة .. دار بزاف دالحوايج باش كولشي يوصلهم صوتو .. و يقول ليهم عتقووه .. لي كايسمع باللي القضية فيها النخاع العظمي كايهرب .. و مع ذلك ماحبسش ... حتى الجامعة فين يقرى نشر فيها منشورات و دار حملة بين صحابو .. ديك الملاك جات عندي بفضل صوتو ... الحمقة تواصلت معاه و قالت ليه انا مستعدة ندير التحاليل .. و سبحان لي ماحطش السبب عند خوتي و دارو عندها هي .. لقاو التطابق .. وماقالو ليا والو حتى شافو النتائج .. تصدمت منين قالو ليا موعد العملية قريب .. ماتيقتش .. طلبت منهم يقابلوني مع هاد السيدة .. ماعرفتش علاش تخيلتها امراة كبيرة بشوشة الوجه .. سالات من الدنيا و بغات تساعد شاب صغير و تكون السبب في فرصة جديدة ليه .. و لكن الطبيب قال ليا باللي مابغات تقابل حتى احد .. غايكون هو الوسيط فقط لا غير .. جاني هادشي غريب .. خاصة انها مابغات حتى مقابل .. حتى حاجة .. نسيت مرضي و تشغلت بهاد السيدة .. فيوم كانتكلم مع خوا عليها .. وضح ليا باللي هي شابة .. انسة ماشي امراة كبيرة .. زادت دهشتي .. و تولد اعجاب بيها .. هكاك بلا مانعرف عليها حتى حاجة .. غير من الكلام لي كايوصلني عليها من الطبيب .. بديت كانتعلق بيها .. و شوق فانني نتلاقى معاها بدا كايستولى عليا .. عييت مانتخيلها كيف دايرة و لكن منين شفتها .. عقلي توقف على الخدمة .. كانعقل على داك النهار .. النهار ديال العملية .. ناعس على كرشي كايوجدوني .. و دخلوها فباياس ديالها حتى هي على كرشها ..*ضحك* كاتدور عينيها بحال شي قطيطة سوداء صغيرة بفضول ماشي خوف .. كانت تاابتة و مرزنة ..عليها هالة كاريزما و قوة تطبقات عليا بلا رحمة .. واحد الاحساس ديال الخضوع ليها غريب تملكني .. كانعقل تبسمت ليها فوجهها .. و مارداتش عليا .. كانت غيبات بسباب البنج ... و تبعتها حتى انا .. من بعد بيوم .. فقت باحساس اخر .. يمكن مخيلتي لي صنعاتو .. و لكن دم هاديك القطة الملكية السوداء كايجري فذاتي .. كان احساس اخر .. سولت عليها.. قالو راها فالغرفة لي فجنبي كاترتاح ... و ماقبلات حتى احد يدخل عندها ولو حتى عائلتي يشكروها .. جسمي تقبل نخاعها و كنت فرحان بهادشي .. السرطان لي لازم حياتي و عطلها مات و الحياة تمنحات ليا من جديد .. حياة كلها طموح و حيوية .. احلامي ولاو ساهلين قدامي .. خبروني بالي لاحظو .. انه حتى احد من عائلتها ماكايجي عندها فدوك اليوماين لي بقات فالمستشفى .. حاولت بزاف نمشي عندها و لكن كنت كانفشل .. طلبت الطبيب و ماتعاونش معايا .. كانت غير في جنبي و ماقدرتش نوصل ليها .. كنت بالليل كانتألم و نسمعها حتى هي كاتنين .. فهمت باللي كاتوجع منين كاتحرك .. داكشي ضرني فخاطري و تمنيت لو صحتي تسمح ليا نمشي عندها و نعاونها ..و لكن انا كنت اسوء منها .. اخر يوم لي كانت هي غاتمشي فيه ..سمعت غواتها مع شي وحدة اخرى في الغرفة ..سمع صوتها كاتغوت عليها :"" واش انت حمقى .. واش باغية تحمقيني .. اش هادشي درتي "" كان صوت مونية باارد منين جاوباتها تدخل سوق راسها .. و لكن الاخرى زادت حماقت و جن جنونها .. ماحسيت حتى لقيتها قدامي .. كاتغوت عليا و مافهمت والو .. جراتها مونية و قالت ليا :"" سمح لينا.. اختي حمقاء شوية .."" و خرجات هي و ياها .. من داك النهار مابقيت شفتها و لا سمعت عليها .. قلبت و درت كلما في جهدي باش وصل ليها .. و لكن الطبيب مابغاش .. مابقات ليا غير الجامعة .. ما استسلمت حتى لقيتها ..